30 қазан. Жылнама
DATE: 07:00, 30 Қазан 2024 | GMT +5
TITLE: 30 қазан. Жылнама
URL: https://kaz.inform.kz/news/30-kazan-zhilnama-f88fec/
META: DATE: 07:00, 30 Қазан 2024 | GMT +5
TOTAL WORDS: 667
AUTHOR(S):
TEXT: АТАУЛЫ КҮНДЕР. Халықаралық ортопедия мейірбикелері күні. Халықаралық ортопедия мейірбикелері күні – 1990 жылы Ортопедия мейірбикелерінің ұлттық қауымдастығының қолдауымен кәсіби мереке ретінде алғаш рет АҚШ-та аталып өтті. 2001 жылы халықаралық мәртебеге ие болып, оны атап өтуге Ұлыбритания, Канада, Мальта мен Гонконг мемлекеттері қосылды. ЕСТЕ ҚАЛАР ОҚИҒАЛАР. 1993 жылы Түркия астанасы Анкарада Түркітілдес елдердің мемлекет және үкіметтер басшыларының кеңесі өтті. Кеңеске Қазақстан, Түркия, Әзербайжан, Қырғызстан, Түрікменстан және Өзбекстан президенттері қатысты. 2006 жылы Қазақстанда «Негізгі түрлердің атласы: жоғары сатыдағы өсімдіктер мен омыртқалы жануарлар» туралы кітап басылып шықты. Оның ішіне жоғары сатыдағы өсімдіктер мен омыртқалы жануарлардың негізгі түрлері, соның ішінде балықтардың 9 түрі, құстардың 54 түрі, аңдардың 18 түрі кірді. Негізгісін Қызыл кітапқа енген сирек кездесетін және жойылу қаупі бар, ресурстық, ауланатын, яғни адамдар тарапынан арнайы қорғауға мұқтаж түрлері құрайды. 2007 жылы ҚР Парламенті Мәжілісінде Еуропарламент депутаты, Еуропарламентте «Еуропалық Халық партиясы және Еуропалық демократтар» атты ірі саяси фракция төрағасының орынбасары Струан Стивенсонның «Вечная скорбь» кітабының орыс тіліндегі аудармасы таныстырылды. Аталған кітапты автор Семей ядролық полигонындағы сынақтардың құрбандарына арнаған. Әйгілі ағылшын жазушысы Роберт Стивенсонның немересі Струан Стивенсон мен Голливуд киножұлдызы Кимберли Джозеф полигоннан зардап шеккен қазақстандықтардың тағдырынан хабардар. Олар 1999 жылы Семей өңірінде болып қайтқан. Асфендияров атындағы Қазақ ұлттық медицина университетінде «Ұжымдық пайдалану орталығы» ғылыми зертханасы құрылды. Зертхананы құру мақсаты – адам геномы, протеомика және фармакогенетиканы зерттеу, Қазақстанның инновациялық көшбасшы ретінде мәртебесін бекіту және инновациялық орта мен ғылыми әлеуетті қалыптастыру. 2012 жылы Гаагада химиялық қаруды қолдануға тыйым салу ұйымында АТОМ жобасының тұсаукесері өтті. АТОМ жобасының мақсаты - әлемді ядролық қару сынақтарына қарсы күреске біріктіру және ядролық қару негізінде жатқан ғаламдық қауіп-қатер диалогін жандандыру; ядролық қару сынақтарын түбегейлі тоқтату үшін әлем көшбасшыларына ықпал ету; әлем қоғамдастықтарының назарын радиоактивтік материалдардың бөтен қолға түспеуіне, оның қорғалуын қамтамасыз етуге аудару. 2012 жылы Астанадағы «Қазмедиа орталығында» өткен Қазақстанның Журналистер одағы басқармасы мен Бас редакторлар клубының отырысында Қазақстан Республикасы журналистерінің Әдеп кодексі қабылданды. 2014 жылы Түркияның «Пашакуле» мәдениет және білім орталығының өкілдері Қазанғап күйшінің 160 жылдығын тойлауға арналған іс-шараға қатысу үшін арнайы Ақтөбеге келді. «Измирде 300 қазақ кіретін қазақ-түрік мәдени орталығы бар. Біз арнайы осы орталықтың басшысының өтініші бойынша Түркияға Қазанғап туралы барлық материалдарды жинап, әкету үшін келдік. Сондай-ақ, бұл композитордың бұған дейін танылған барлық күйлерін қазақ диаспорасына таныстыру үшін жазып аламыз деп үміттенеміз», - деп келудегі мақсатымен бөлісте «Пашакуле» орталығының басшысы Ердал Ертан. 2017 жылы «бакутбилиси-Карс» теміржол бағытының ашылу рәсімі өтті. БТК желісі ресми түрде Аляты ауылындағы портта ашылған болатын. Салтанатты шараға Түркия президенті Режеп Тайип Ердоған, Әзербайжан президенті Ильхам Әлиев, Қазақстан, Өзбекстан және Грузия Премьер-Министрлері Бақытжан Сағынтаев, Абдулла Арипов және Георгий Квирикашвили қатысты. бакутбилиси-Карс теміржол бағыты әзербайжан-грузин-түрік мемлекетаралық келісімінің негізінде салынған. Жобаны жүзеге асыру 2008 жылы басталды. Жоба аясында Грузияның Ахалкалаки станциясынан Карс қаласындағы теміржол станциясына дейін теміржол желісі салынған болатын. БТК-ның ұзақтығы 826 шақырымды құрайды. 2017 жылы Алматыдағы Ғылым ордасында Түркі академиясы халықаралық ұйымы түркология ғылымының дамуына сүбелі үлес қосқан әйгілі ғалымдар Әбдуәли Қайдар, Рабиға Сыздық, Шора Сарыбайды арнайы алтын медальдармен марапаттады. Сонымен қатар, жиын барысында Әбдуәли Қайдардың «Ұйғыр тілі лексикасының дамуы» және «Қазіргі ұйғыр әдеби тілінің дамуы», түріктанушы Әмір Нәжіптің «ХІV ғасыр түркі тілдерінің тарихи салыстырмалы сөздігі. Құтыптың Құсрау Шырын еңбегі негізінде» атты 4 томдығы және «Жойылуы қаупіндегі Түркі тілдері» 4 томдық ғылыми басылымның тұсаукесері өтті. 2018 жылы Digital Bridge халықаралық инновациялық форумында цифрландыру саласындағы Қазақстандағы алғашқы сыйлық Digital Bridge Awards табысталды. Сыйлық Ақпараттық және коммуникациялық технологиялар саласында жоба өңдеумен айналысатын отандық компанияларды, мемлекеттік билік және жергілікті өзін-өзі басқарушы органдарды Қазақстанның цифрлық түрлендіру саласында үлкен нәтижелерге ынталандыруға мүмкіндік береді. 2023 жылы Еуропалық Одақтың Қазақстандағы өкілдігі Астанада Еуропалық кино фестивалін ұйымдастырды. Еуропалық Одақтың Қазақстандағы Өкілдігі киномарафон форматын таңдады, онда көрермендерге португал, болгар, испан және латыш төрт фильмі ұсынылды. Фильмдер – беделді халықаралық кинофестивальдердің жеңімпаздары мен номинанттары. Еуропалық Одақтың Қазақстандағы Елшісі Кестутис Янкаускас бұл идеяның жаңалық емес екенін атап өтті – бірнеше жыл бұрын Брюссельде ЕО елдерінің туындыларын қамтитын арнайы фильмдер қорын құру туралы шешім қабылданды. 2023 жылы Қазақстан Қорғаныс министрлігінің делегациясы Бейжіңде өткен Х Сяньшань форумына қатысты. Форумда әлемдегі қауіпсіздікті сақтау саласындағы мәселелер талқыланды. Оны Қытай халықаралық стратегиялық зерттеулер институты ұйымдастырды. Сяньшань форумына қорғаныс ведомстволары, халықаралық ұйымдардың басшылары, белгілі ғалымдар, экссаясаткерлер мен жетекші сарапшылар шақырылды
